**Magvetés…**

2021. szeptember 12-én, az esti órákban hazaérkeztek Szepsibe Budapestről a Nagy István igazgató és Sára nővér vezette Boldog Salkaházi Sára Egyházi Iskolaközpont zarándokai, akik részt vettek az 52. Nemzetközi Eucharisztikus Kongresszus több rendezvényén nemkülönben a záró szentmisén a Hősök terén.

Ferenc pápa az Úrangyala imádságot megelőzően szívből jövő köszönetét fogalmazta meg, és Isten áldását kérte minden magyar emberre. A kongresszus titkárságának tájékoztatása alapján, több mint másfélszázezren gyűltek össze a szentmisét megünnepelni Ferenc pápával, aki többek között következőket mondta:

Kedves Testvérek! Az Eucharisztia jelentése: *„hálaadás”.* Ennek a szentmisének a végén, amely most bezárja a Nemzetközi Eucharisztikus Kongresszust és a budapesti látogatásomat, én is szeretnék hálát adni és szívből jövő köszönetet mondani.

Köszönöm a nagy magyar keresztény családnak - amelyet most szeretnék magamhoz ölelni - a különböző rítusaival, történelmével, a katolikus és más felekezethez tartozó testvérekkel együtt, akikkel a teljes egység irányába haladunk, hogy ma itt együtt lehettünk.

Ennek kapcsán szívből köszöntöm Bartholomaiosz konstantinápolyi pátriárkát, testvéremet, aki megtisztel bennünket jelenlétével. Külön köszönet a szeretett püspök testvéreimnek, a papoknak, a szerzeteseknek és szerzetesnőknek és mindnyájatoknak, kedves hívek! Külön köszönet mindazoknak, akik annyit fáradoztak ennek az eucharisztikus kongresszusnak és ennek a napnak a megvalósításán. Amikor újfent hálámat fejezem ki az engem fogadó állami és vallási vezetőknek, szeretném ismét kimondani: *„köszönöm” nektek, Magyarország népe!*

Az eucharisztikus himnusz 4. versszaka, amely végigkísérte ezt a kongresszust is, így hangzik: *„A kereszt volt ezer éven reménységed oszlopa, most is Krisztus jele légyen jobb jövődnek záloga”.* Kívánom nektek, hogy: *a kereszt legyen számotokra továbbra is a híd a múlt és a jövő között.*

Ragaszkodjatok továbbra is gyökereitekhez, amelynek éltető nedve a vallásos érzés. De, el ne felejtsétek, a földbe szúrt kereszt nemcsak arra indít bennünket, hogy jól meggyökerezzünk, de arra is, hogy a magasba nyúlva, kitárjuk karjainkat mindenki felé. Arra hív, hogy ne elégedjünk meg csupán gyökereinkhez ragaszkodni, de merítsünk a forrásból és adjunk inni mindazoknak, akik korunkban szomjaznak. Azt kívánom nektek, hogy legyetek: megalapozottak és nyitottak, mélyen gyökerezők és másokat tisztelők. Isten éltessen benneteket!

A kongresszus a szimbóluma, a Missziós Kereszt, ösztönözzön benneteket arra, hogy életetekkel hirdessétek az evangéliumot, amely megszabadít; vigyétek a jó hírét annak, hogy Isten végtelenül és gyöngéden szeret minden embert. A szeretetre éhes világunkban ez az a táplálék, amelyre minden ember vágyik.

Régen ti, magyarok, tiszteletből, Máriát úgy szólítottátok meg, mint a királynőt – pátrónát! Nos, a *„Boldogasszony, a ti régi nagy pátrónátok”* kísérjen és áldjon meg benneteket!

Adja Isten, hogy áldásom innen, ebből a nagyvárosból mindenkit elérjen, főként a gyermekeket és a fiatalokat, az időseket és a betegeket, a szegényeket és a kirekesztetteket. Veletek és értetek mondom, magyarul: *Isten, áldd meg a magyart!*

Ezúton is köszönünk minden áldozatkészséget, odaadást, fáradságot, és törődést. Magvetést történt… Remélhetőleg jó talajba hullott. Idővel látni fogjuk.